สกู๊ป : ยุทธศาสตร์ชาติ...กรอบพัฒนาประเทศ
การวางแนวทางเพื่อเป็นกรอบในการบริหารประเทศ ที่ทุกรัฐบาลที่จะเข้ามาต้องมีนโยบายสอดคลองกับแผนยุทธศาสตร์ชาติ 20 ปี เพื่อนำไปสู่เป้าหมายการยกระดับประเทศและคุณภาพชีวิตของประชาชนในประเทศที่ดียิ่งขึ้น
 
การเข้ามาแก้ปัญหาของคณะรักษาความสงบแห่งชาติ หรือ คสช. ตั้งแต่ปี 2557 ทำให้สถานการณ์ของประเทศที่เดินสู่ทางตัน กลับมาคลี่คลายเพิ่มมากขึ้น  พร้อมกับการระดมทุกภาคส่วนช่วยกันแก้ไขปัญหา และวางรากฐานของประเทศให้มีความมั่นคง ผ่านการปฏิรูป และแผนยุทธศาสตร์ชาติ 20 ปี ที่ทุกฝ่ายมุ่งเป้าหมายไปสู่การพัฒนาประเทศที่ยั่งยืน

ยุทธศาสตร์ชาติ 20 ปีเป็นกรอบนโยบายการพัฒนาประเทศระยะยาว เพื่อให้ประเทศมีความมั่นคงมั่งคั่งและยั่งยืน สู่การเป็นประเทศที่พัฒนาแล้ว ด้วยการน้อมนำเอาปรัชญาของเศรษฐกิจพอเพียง นำไปสู่การพัฒนาให้คนไทยมีความสุข และตอบสนองต่อการบรรลุซึ่งประโยชน์แห่งชาติ โดยการวางฐานรากอนาคต พร้อมไปกับการปฏิรูปประเทศในทุกมิติ

 3 ปีที่ผ่านมาจากการบริหารราชการแผ่นดินของรัฐบาลพลเอก ประยุทธ์ จันทร์โอชา นายกรัฐมนตรี สามารถนำพาให้ประเทศพัฒนาขึ้นในหลายด้านไม่ว่าจะเป็น เศรษฐกิจ สังคม การศึกษา ซึ่งต้องอาศัยความร่วมมือจากทุกภาคส่วนเพื่อให้ประเทศสามารถก้าวเป็นไทยแลนด์4.0 ที่มีความมั่นคง แข็งแรง และยั่งยืน

การขับเคลื่อนเศรษฐกิจยุค 4.0 บนพื้นฐานทางเศรษฐกิจดิจิทัล เพื่อให้เกิดการเชื่อมโยงกันของทุกภาคส่วน พร้อมกับการพัฒนาระบบราชการในการให้บริการประชาชน มีความสะดวก รวดเร็ว ฉับไว ลดความเหลื่อมล้ำกันของประชาชนในทุกมิติ มีความรับผิดชอบโปร่งใสและสามารถตรวจสอบได้ พร้อมกับสร้างการรับรู้ ทำความเข้าใจ และรับฟังความคิดเห็นของประชาชน

แผนยุทธศาสตร์ชาติ 20 ปี จะเริ่มต้นขึ้นในปี 2560 -2579 โดยปีนี้ถือเป็นปีแห่งการเริ่มต้นการเดินหน้าตามแผนยุทธศาสตร์ชาติ ที่เน้น /ความมั่นคงในทุกมิติ ทั้งประเทศ สังคม ประชาชน และสิ่งแวดล้อม ความมั่งคั่ง ที่มีการขยายตัวทางเศรษฐกิจอย่างต่อเนื่อง มีความสามรถในการแข่งขันสูง และสร้างความสมบูรณ์ในทุนที่จะสามารถดำเนินการได้อย่างต่อเนื่อง และความยั่งยืน ที่มีการพัฒนานำมาสู่การเจริญ เป็นมิตรกับสิ่งแวดล้อม และสร้างประโยชน์ที่ยั่งยืน

โดย 6 ยุทธศาสตร์ที่สำคัญในยุทธศาสตร์ชาติ 20 ปีประกอบด้วย การสร้างความมั่นคง/การสร้างความสามารถในการแข่งขัน การพัฒนาและเสริมสร้างศักยภาพคน การสร้างโอกาสความเสมอภาคและเท่าเทียมกันทางสังคม  การสร้างความเติบโต บนคุณภาพชีวิตที่เป็นมิตรกับสิ่งแวดล้อม และการปรับสมดุลและพัฒนาระบบบริหารจัดการของภาครัฐ

การสร้างการมีส่วนร่วมของทุกภาคส่วน โดยเฉพาะการมีส่วนร่วมของประชาชน ผู้เป็นเจ้าของประเทศและผู้ปฏิบัติตามกฎหมาย ก็จะเป็นการระดมพลังความคิด ตกผลึกเป็นแนวปฏิบัติร่วมกัน ที่จะเป็นการดำเนินการตามสิ่งที่ประชาชนเองต้องการ และให้ประเทศสามารถก้าวสู่ไทยแลนด์ 4.0 ที่ประชาชนจะมีคุณภาพชีวิตที่ดีขึ้น